เบื้องหลัง‘TUF’หลุด‘MSCI’ มาร์เก็ตแคปใหญ่เกินกำหนด
“ธีรพงศ์”เผยเหตุ TUF หลุด MSCI มาร์เก็ตแคปใหญ่เกิน ฟันธงอีก 12 เดือนแตะ 1 แสนล้าน ติดบิ๊กแคป
11 มิ.ย. 2555

“ธีรพงศ์”เผยเหตุ TUF หลุด MSCI มาร์เก็ตแคปใหญ่เกิน ฟันธงอีก 12 เดือนแตะ 1 แสนล้าน ติดบิ๊กแคป 
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) เปิดเผยว่า TUF หลุดออกจากการคำนวณในดัชนีหุ้น MSCI รอบนี้เป็นเพราะบริษัทมีมูลค่าหลักทรัพย์ตามราคาตลาด (มาร์เก็ตแคป) ใหญ่เกินไป ทำให้หลุดจาก MSCI small cap ขณะเดียวกันมาร์เก็ตแคปก็ไม่ได้มีขนาดใหญ่มากเพียงพอจะถูกนำเข้าไปในการคำนวณดัชนี MSCI ของหุ้นขนาดใหญ่ ซึ่งอาจต้องใช้เวลาโดยรอให้มาร์เก็ตแคปของบริษัทมีขนาดใหญ่มากพอ หรือระดับประมาณ 1 แสนล้านบาท ขึ้นไป 
“มาร์เก็ตแคปของ TUF ปัจจุบันอยู่ในระดับใกล้ 8 หมื่นล้านบาท ซึ่งการจะไปให้ถึงระดับ 1 แสนล้านบาทนั้น คาดว่าประมาณ 12 เดือนข้างหน้ามีโอกาสได้เห็น ราคาหุ้นต้องแตะระดับ 80 บาท เพราะราคาลดลงจากภาวะเศรษฐกิจโลกไม่ดี แต่ธุรกิจยังคงมีการขยายตัวอย่างต่อเนื่อง” นายธีรพงศ์ กล่าว
ขณะนี้มาร์เก็ตแคป TUF อยู่ตรงกลางระหว่าง MSCI ของหุ้นขนาดเล็กและขนาดใหญ่ โดยบริษัท ปูนซิเมนต์ไทย (SCC) ถูกนำเข้าไปคำนวณในหุ้นขนาดใหญ่เพราะมีระดับมาร์เก็ตแคป 2 แสนล้านบาท 
นายธีรพงศ์ กล่าวว่า แนวโน้มผลประกอบการไตรมาส 2 และไตรมาส 3 คาดว่าจะออกมาดี เนื่องจากตั้งแต่ไตรมาส 2 เป็นต้นมาค่าเงินบาทอ่อนตัวลงต่อเนื่องจากระดับ 30.80 บาท มาอยู่ที่ประมาณ 31.50 บาทต่อเหรียญสหรัฐ ซึ่งส่งผลดีต่อบริษัทในฐานะผู้ส่งออก ทำให้ต้นทุนวัตถุดิบต่ำลงและมียอดขายเพิ่มสูงขึ้น 
ขณะที่ราคาทูน่าปรับตัวเพิ่มขึ้นต่อเนื่องในช่วงไตรมาส 2 โดยในเดือน เม.ย.ที่ผ่านมา ราคาเฉลี่ยอยู่ที่ 2,195 เหรียญสหรัฐต่อตัน ถือเป็นระดับสูงสุดใหม่ ถึงแม้ต้นทุนวัตถุดิบทูน่าจะสูงขึ้นด้วย แต่บริษัทสามารถปรับเพิ่มราคาสินค้าได้ จึงเป็นประโยชน์กับบริษัทมากกว่า 
นอกจากนี้ ในช่วงไตรมาส 3 คาดว่าจะเป็นไตรมาสที่ดีที่สุด เพราะเป็นช่วงไฮซีซันของผู้ส่งออก โดยจะมียอดขายสูงกว่าในช่วงไตรมาสอื่นๆ 
นายกรภัทร นรเชษฐ์ ผู้ช่วยผู้อำนวยการฝ่ายวิจัย บล.เอเซีย พลัส (ASP) กล่าวสอดคล้องกันว่า 5 หุ้นไทยหลุดจากการคำนวณดัชนี MSCI เป็นเพราะมีมาร์เก็ตแคปใหญ่เกินไป โดยไม่ได้เกี่ยวข้องกับปัจจัยพื้นฐานแต่อย่างใด 
ทั้งนี้ ประกอบด้วย TUF บริษัท ปูนซีเมนต์นครหลวง (SCCC) บริษัท โฮม โปรดักส์ เซ็นเตอร์ (HMPRO) บริษัท สยามแม็คโคร (MAKRO) และบริษัท ทาทาสตีล (ประเทศไทย) หรือ TSTH 
อย่างไรก็ตาม โดยปกติราคาหุ้นที่จะถูกถอดออกจาก MSCI มักจะลดลง ซึ่งในรอบนี้หุ้นทั้ง 5 ตัวลดลง 35% และจากสถิติหลังจากวันที่มีผลบังคับใช้ผ่านไป 2 สัปดาห์ ราคาหุ้นมักจะฟื้นตัว 3.5% ดังนั้นก็เป็นโอกาสการลงทุน ซึ่ง TUF มีความน่าสนใจลงทุนมากที่สุด